HU Az Európai Unió Hivatalos Lapja C 146/30

Értesítés a Kínai Népköztársaságból származó bizonyos magnéziatéglák behozatalára alkalmazandó dömpingellenes intézkedésekkel kapcsolatos részleges időközi felülvizsgálat megindításáról

(2008/C 146/07)

A Bizottsághoz az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 384/96/EK tanácsi rendelet (a továbbiakban: alaprendelet) (1) 11. cikkének (3) bekezdése értelmében részleges időközi felülvizsgálati kérelem érkezett.

1. Felülvizsgálati kérelem

A kérelmet a Kínai Népköztársaságban (a továbbiakban: Kína) tevékenykedő exportőr, a Dashiqiao Sanqiang Refractory Materials Co. Limited (a továbbiakban: kérelmező) nyújtotta be.

A kérelem a dömpingnek a kérelmező tekintetében történő kivizsgálására korlátozódik.

2. Termék

Az felülvizsgálandó termék a Kínából származó, jelenleg az ex 6815 91 00, ex 6815 99 10 és ex 6815 99 90 KN-kód alá sorolható, vegyileg lekötött, kiégetetlen magnéziatégla, amelynek magnézia összetevője legalább 80 % MgO-t tartalmaz, függetlenül attól, hogy tartalmaz-e magnezitet (a továbbiakban: érintett termék). A KN-kódok csak tájékoztató jellegűek.

3. Meglévő intézkedések

A jelenleg hatályos intézkedés végleges dömpingellenes vám, amelyet az 1659/2005/EK tanácsi rendelet (2) vetett ki a Kínából származó egyes égetett magnéziatéglák behozatalára.

4. A felülvizsgálat indokai

A 11. cikk (3) bekezdése értelmében benyújtott kérelem a kérelmező által szolgáltatott azon a nyilvánvaló bizonyítékon alapul, hogy az intézkedéseket megalapozó körülmények megváltoztak, és ezek a változások tartós jellegűek.

A kérelmező nyilvánvaló bizonyítékot szolgáltatott arra, hogy az intézkedés további alkalmazása már nem szükséges a dömping ellensúlyozásához. A kérelmező különösen arról szolgáltatott nyilvánvaló bizonyítékot, hogy megfelel a piacgazdasági elbánás kritériumainak. Továbbá hazai árainak és gyártási költségeinek, illetve a Közösségbe irányuló exportárainak összehasonlítása azt mutatja, hogy a dömpingkülönbözet lényegesen alacsonyabbnak tűnik, mint az intézkedés jelenlegi szintje.

5. A dömping megállapítására irányuló eljárás

Miután a tanácsadó bizottsággal való konzultációt követően a Bizottság megállapította, hogy elegendő bizonyíték támasztja alá a részleges időközi felülvizsgálat megindítását, az alaprendelet 11. cikkének (3) bekezdésével összhangban felülvizsgálatot indít, hogy meghatározza, a vállalat az alaprendelet 2. cikke (7) bekezdésének c) pontjában meghatározott piacgazdasági feltételek között működik-e, és ha igen, akkor meghatározza a vállalat saját költségein/hazai árain alapuló egyéni dömpingkülönbözetét, amennyiben pedig dömpinget állapít meg, akkor meghatározza azt a vámtételt, amelyet az érintett termék Közösségbe irányuló exportjára alkalmazni kell.

A vizsgálat azt fogja értékelni, hogy a kérelmező vonatkozásában a meglévő intézkedések fenntartása, megszüntetése vagy módosítása szükséges-e.

Amennyiben a vizsgálat arra a megállapításra jut, hogy a kérelmező vonatkozásában az intézkedéseket meg kell szüntetni, vagy módosítani kell, akkor annak a vámtételnek a módosítása is szükségessé válhat, amelyet jelenleg az érintett terméknek az 1659/2005/EK rendelet 1. cikkében nem említett vállalatok általi behozatalára kell alkalmazni.

a) Kérdőívek

A vizsgálathoz szükségesnek tartott információk beszerzése érdekében a Bizottság kérdőíveket küld a kérelmezőnek és az érintett exportáló ország hatóságainak. Az információknak és az azokat alátámasztó bizonyítékoknak a 6. a) pont i. alpontjában megállapított határidőn belül kell beérkezniük a Bizottsághoz.

b) Információgyűjtés és meghallgatások

A Bizottság felkéri az érdekelt feleket, hogy ismertessék álláspontjukat, a kérdőívre adott válaszokon kívül szolgáltassanak további információkat, és állításaikat támasszák alá bizonyítékokkal. Az információknak és az őket alátámasztó bizonyítékoknak be kell érkezniük a Bizottsághoz a 6. a) pont i. alpontjában megállapított határidőn belül.

A Bizottság továbbá meg is hallgathatja az érdekelt feleket, amennyiben olyan kérelmet nyújtanak be, amelyből kitűnik, hogy meghallgatásukat különleges okok indokolják. E kérelmet be kell nyújtani a 6. b) pont ii. alpontjában megállapított határidőn belül.

c) Piacgazdasági státusz

Amennyiben a vállalat megfelelően bizonyítja, hogy piacgazdasági feltételek között működik, azaz megfelel az alaprendelet 2. cikke (7) bekezdésének c) pontjában előírt követelményeknek, a rendes érték az alaprendelet 2. cikke (7) bekezdésének b) pontja alapján kerül megállapításra. E célból az értesítés 6. b) pontjában meghatározott külön határidőn belül kellően indokolt kérelmet kell benyújtani. A Bizottság igénylőlapot küld a vállalatnak és Kína hatóságainak.

Amennyiben a vállalat piacgazdasági elbánásban részesül, a Bizottság szükség esetén olyan rendes értékre vonatkozó megállapításokat is felhasználhat, amelyeket egy megfelelő piacgazdasági berendezkedésű országban állapítottak meg, például abból a célból, hogy a rendes érték megállapításához szükséges, ám megalapozatlan kínai költség- vagy árelemeket helyettesítsen, amennyiben Kínában nem állnak rendelkezésre a kért megbízható adatok. A Bizottság azt mérlegeli, hogy az Amerikai Egyesült Államokat jelöli ki e célra.

6. Határidők

a) Általános határidők

– A felek esetében jelentkezés, kitöltött kérdőívek benyújtása és egyéb információk közlése

Ahhoz, hogy az érdekelt felek előterjesztéseit a vizsgálat során figyelembe lehessen venni, a feleknek – eltérő rendelkezés hiányában – az ezen értesítésnek az Európai Unió Hivatalos Lapjában való közzétételét követő 40 napon belül jelentkezniük kell a Bizottságnál, ki kell fejteniük álláspontjukat, be kell nyújtaniuk kitöltött kérdőívüket, illetve a Bizottság rendelkezésre kell bocsátaniuk a birtokukban lévő egyéb információkat. A Bizottság felhívja a figyelmet arra, hogy az alaprendeletben megállapított eljárási jogok többsége csak akkor gyakorolható, ha a felek a fent említett határidőn belül jelentkeznek a Bizottságnál.

– Meghallhatások

Az érdekelt felek ugyanezen 40 napos határidőn belül kérhetik a Bizottság előtti meghallgatásukat.

b) Piacgazdasági elbánás elbírálása iránti kérelmek benyújtására vonatkozó különleges határidő

A vállalat piacgazdasági elbánás iránti kellően indokolt kérelmének – mint az értesítés 5. c) pontja említi – az értesítésnek az Európai Unió Hivatalos Lapjában való közzétételét követő 21 napon belül kell beérkeznie a Bizottsághoz.

7. Írásbeli beadványok, kitöltött kérdőívek és levelezés

Az érdekelt feleknek minden beadványukat és kérelmüket írásban kell benyújtaniuk (eltérő rendelkezés hiányában nem elektronikus formátumban), és fel kell tüntetniük nevüket, címüket, e-mail címüket, telefon- és faxszámukat. Az érdekelt felek valamennyi bizalmas írásos beadványát – köztük az ezen értesítésben kért információkat, a kérdőívekre adott válaszokat és a leveleket – „Limited” (3) (korlátozott hozzáférés) jelöléssel kell ellátni, és az alaprendelet 19. cikke (2) bekezdésének megfelelően ezekhez nem bizalmas jellegű változatot is mellékelni kell, melyet „FOR INSPECTION BY INTERESTED PARTIES” (Az érdekelt felek számára, betekintésre) jelöléssel kell ellátni.

A Bizottság levelezési címe:

European Commission Directorate General for Trade Directorate H Office: J-79 4/23 B-1049 Brussels Fax: (32-2) 295 65 05

8. Az együttműködés hiánya

Abban az esetben, ha az érdekelt felek valamelyike megtagadja a szükséges információkhoz való hozzáférést, vagy nem szolgáltat információkat határidőn belül, illetve ha a vizsgálatot jelentősen hátráltatja, az alaprendelet 18. cikkével összhangban megerősítő vagy nemleges megállapítások tehetők a rendelkezésre álló tények alapján.

Ha megállapítást nyer, hogy az érdekelt felek valamelyike hamis vagy félrevezető adatokat szolgáltatott, ezeket az információkat figyelmen kívül kell hagyni, és az alaprendelet 18. cikkével összhangban a rendelkezésre álló tényekre lehet támaszkodni. Ha egy érdekelt fél nem, vagy csak részben működik együtt, és ezért a megállapítások alapjául a rendelkezésre álló tények szolgálnak, a fél számára az eredmény kedvezőtlenebb is lehet annál, mintha együttműködött volna.

9. A vizsgálat ütemterve

A vizsgálat az alaprendelet 6. cikkének (9) bekezdése szerint ezen értesítésnek az Európai Unió Hivatalos Lapjában való közzétételétől számított 15 hónapon belül lezárul.

10. Személyes adatok feldolgozása

A Bizottság felhívja a figyelmet arra, hogy a vizsgálat során gyűjtött valamennyi személyes adatot a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK európai parlamenti és tanácsi rendeletnek (4) megfelelően fog kezelni.

11. Meghallgató tisztviselő

Megjegyzendő, hogy ha az érdekelt felek úgy ítélik meg, hogy védelemhez való joguk gyakorlása során nehézségekbe ütköznek, kérhetik a Kereskedelmi Főigazgatóság meghallgató tisztviselőjének közbenjárását. A meghallgató tisztviselő összekötőként működik az érdekelt felek és a Bizottság szolgálatai között: az eljárás során szükség esetén közvetít az azok érdekeinek védelmét érintő eljárási kérdésekben, különös tekintettel az aktához való hozzáférésre, az adatok bizalmas kezelésére, a határidők meghosszabbítására, valamint az írásban és/vagy szóban kifejtett álláspontok kezelésére. További információk, valamint a meghallgató tisztviselő elérhetősége és weboldala a Kereskedelmi Főigazgatóság webhelyén található (http://ec.europa.eu/trade).

(1) HL L 56., 1996.3.6., 1. o. A legutóbb a 2117/2005/EK rendelettel (HL L 340., 2005.12.23., 17. o.) módosított rendelet.

(2) HL L 267., 2005.10.12., 1. o.

(3) Ez azt jelenti, hogy a dokumentum csak belső használatra szolgál. A dokumentum az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelmet élvez. Az alaprendelet 19. cikke és az 1994. évi GATT VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül.

(4) HL L 8., 2001.1.12., 1. o.